CELEX: 32006D0387
Language: el
Date: 2006-05-15 00:00:00
Title: 2006/387/ΕΚ: Απόφαση του Συμβουλίου, της  15ης Μαΐου 2006 , που επιτρέπει στο Βασίλειο της Ισπανίας να εφαρμόσει ειδικό μέτρο κατά παρέκκλιση του άρθρου 11 και του άρθρου 28ε της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών

3.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 150/11
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 15ης Μαΐου 2006
   που επιτρέπει στο Βασίλειο της Ισπανίας να εφαρμόσει ειδικό μέτρο κατά παρέκκλιση του άρθρου 11 και του άρθρου 28ε της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών
   (2006/387/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 27,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Δυνάμει του άρθρου 27 παράγραφος 1 της οδηγίας 77/388/ΕΟΚ, το Συμβούλιο, αποφασίζοντας ομόφωνα ύστερα από πρόταση της Επιτροπής, μπορεί να παρέχει τη δυνατότητα σε οποιοδήποτε κράτος μέλος να λαμβάνει ειδικά μέτρα, κατά παρέκκλιση της εν λόγω οδηγίας, με στόχο την απλοποίηση της διαδικασίας επιβολής του φόρου ή την αποτροπή ορισμένων τύπων φοροδιαφυγής ή φοροαποφυγής.
            
         
               (2)
            
            
               Με επιστολή της 21ης Ιουνίου 2005 η οποία πρωτοκολλήθηκε στη Γενική Γραμματεία της Επιτροπής στις 22 Ιουλίου 2005, το Βασίλειο της Ισπανίας ζήτησε την άδεια εφαρμογής ενός ειδικού μέτρου κατά παρέκκλιση των διατάξεων της οδηγίας 77/388/ΕΟΚ σχετικά με τη βάση επιβολής του φόρου όσον αφορά τον ΦΠΑ.
            
         
               (3)
            
            
               Σύμφωνα με το άρθρο 27 παράγραφος 2 της οδηγίας 77/388/ΕΟΚ, η Επιτροπή ενημέρωσε, με επιστολή της 7ης Οκτωβρίου 2005, τα υπόλοιπα κράτη μέλη σχετικά με το αίτημα του Βασιλείου της Ισπανίας. Με επιστολή της 10ης Οκτωβρίου 2005, η Επιτροπή γνωστοποίησε στο Βασίλειο της Ισπανίας ότι διέθετε όλες τις πληροφορίες που έκρινε αναγκαίες για την εξέταση του αιτήματος.
            
         
               (4)
            
            
               Σύμφωνα με το άρθρο 11Α παράγραφος 1 στοιχείο α) της οδηγίας 77/388/ΕΟΚ, βάση επιβολής του φόρου για τις παραδόσεις αγαθών και τις παροχές υπηρεσιών, όσον αφορά τον ΦΠΑ, είναι οτιδήποτε αποτελεί την αντιπαροχή που καταβάλλεται για τις εν λόγω παραδόσεις. Το άρθρο 28ε παράγραφος 1 της ίδιας οδηγίας διέπει τη βάση επιβολής του φόρου για τις ενδοκοινοτικές αποκτήσεις, με αναφορά στο άρθρο 11A.
            
         
               (5)
            
            
               Το μέτρο για το οποίο ζητείται άδεια παρέκκλισης έχει ως στόχο την καταπολέμηση της φοροδιαφυγής που προκύπτει από τις μειώσεις της βάσης επιβολής του φόρου για τις παραδόσεις αγαθών, τις παροχές υπηρεσιών και τις ενδοκοινοτικές αποκτήσεις που υπόκεινται σε ΦΠΑ στις περιπτώσεις που ένας πωλητής χρεώνει μειωμένη τιμή σε συνδεόμενο αγοραστή που δεν έχει πλήρες δικαίωμα έκπτωσης.
            
         
               (6)
            
            
               Το μέτρο θα πρέπει να αφορά συγκεκριμένες περιπτώσεις και να εφαρμόζεται μόνο σε περιπτώσεις διαφυγής ή αποφυγής του ΦΠΑ και μόνο όταν πληρούνται ορισμένες προϋποθέσεις. Για το λόγο αυτό είναι ανάλογο προς τον επιδιωκόμενο στόχο.
            
         
               (7)
            
            
               Παρόμοιες άδειες παρέκκλισης έχουν χορηγηθεί και σε άλλα κράτη μέλη, προκειμένου να καταπολεμηθεί η φοροδιαφυγή και η φοροαποφυγή, και έχουν αποδειχθεί αποτελεσματικές.
            
         
               (8)
            
            
               Οι παρεκκλίσεις δυνάμει του άρθρου 27 της οδηγίας 77/388/ΕΟΚ, οι οποίες έχουν ως στόχο την καταπολέμηση της αποφυγής του ΦΠΑ σε σχέση με τη βάση επιβολής του φόρου για τις παραδόσεις αγαθών ή την παροχή υπηρεσιών μεταξύ συνδεόμενων μερών, περιλαμβάνονται στην πρόταση της Επιτροπής της 16ης Μαρτίου 2005 για την έκδοση μιας οδηγίας εξορθολογισμού ορισμένων παρεκκλίσεων δυνάμει του εν λόγω άρθρου (2). Για το λόγο αυτό, η περίοδος ισχύος της παρούσας παρέκκλισης θα πρέπει να λήγει την ημερομηνία θέσεως σε ισχύ της εν λόγω οδηγίας.
            
         
               (9)
            
            
               Η παρούσα παρέκκλιση θα διασφαλίσει το ποσό του ΦΠΑ που οφείλεται στο τελικό στάδιο της κατανάλωσης και δεν έχει καμία αρνητική επίπτωση στους ίδιους πόρους των Κοινοτήτων όσον αφορά τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση του άρθρου 11A παράγραφος 1 στοιχείο α) και του άρθρου 28ε της οδηγίας 77/388/ΕΟΚ, επιτρέπεται στο Βασίλειο της Ισπανίας να λαμβάνει ως βάση επιβολής του φόρου για τις παραδόσεις αγαθών, τις παροχές υπηρεσιών ή τις ενδοκοινοτικές αποκτήσεις αγαθών την κανονική τους αξία, όπως προβλέπεται στο άρθρο 11A παράγραφος 1 στοιχείο δ) της εν λόγω οδηγίας στις περιπτώσεις που η αντιπαροχή είναι σημαντικά χαμηλότερη από την κανονική αξία και ο λήπτης των αγαθών ή των υπηρεσιών, ή ο αποκτών στην περίπτωση των ενδοκοινοτικών αποκτήσεων, δεν έχει πλήρες δικαίωμα προς έκπτωση δυνάμει του άρθρου 17 της οδηγίας 77/388/ΕΟΚ.
   Το εν λόγω μέτρο μπορεί να χρησιμοποιηθεί μόνο για την καταπολέμηση της φοροδιαφυγής ή της φοροαποφυγής και όταν η αντιπαροχή βάσει της οποίας θα υπολογιζόταν η βάση επιβολής του φόρου επηρεάζεται από οικογενειακούς, διαχειριστικούς, ιδιοκτησιακούς, οικονομικούς ή νομικούς δεσμούς, όπως αυτοί ορίζονται στην εθνική νομοθεσία. Για τους σκοπούς αυτούς, οι νομικοί δεσμοί περιλαμβάνουν επίσης την επίσημη σχέση μεταξύ εργοδότη και εργαζόμενου.
   Άρθρο 2
   Η άδεια που χορηγείται δυνάμει του άρθρου 1 λήγει την ημερομηνία κατά την οποία τίθεται σε ισχύ η οδηγία για τον εξορθολογισμό των παρεκκλίσεων δυνάμει του άρθρου 27 της οδηγίας 77/388/ΕΟΚ που έχουν ως στόχο την καταπολέμηση της φοροδιαφυγής ή της φοροαποφυγής στον τομέα του φόρου προστιθέμενης αξίας μέσω του υπολογισμού της αξίας των παραδόσεων αγαθών ή των παροχών υπηρεσιών μεταξύ συνδεόμενων προσώπων, ή στις 31 Δεκεμβρίου 2009, ανάλογα με το ποια ημερομηνία θα προηγηθεί.
   Άρθρο 3
   Η παρούσα απόφαση απευθύνεται στο Βασίλειο της Ισπανίας.
   
      Βρυξέλλες, 15 Μαΐου 2006.
      
         
            Για το Συμβούλιο
         
         
            Η Πρόεδρος
         
         U. PLASSNIK
         
      
   
   
      (1)  ΕΕ L 145 της 13.6.1977, σ. 1. Οδηγία όπως τροποποιήθηκε τελευταία με την οδηγία 2006/18/ΕΚ (ΕΕ L 51 της 22.2.2006, σ. 12).
   
      (2)  ΕΕ C 125 της 24.5.2005, σ. 12.